Številka: 35409-65/2024-2570-11

Datum: 23. 7. 2024

Ministrstvo za okolje, podnebje in energijo izdaja na podlagi četrtega odstavka 118. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za spremembe in dopolnitve št. 6 Občinskega prostorskega načrta občine Bled, pripravljavcu plana, Občini Bled, Cesta svobode 13, 4260 Bled, naslednje

MNENJE

1. V postopku priprave spremembe in dopolnitve št. 6 Občinskega prostorskega načrta občine Bled je treba izvesti celovito presojo vplivov na okolje, vključno s presojo sprejemljivosti vplivov izvedbe plana v naravo na varovana območja.
2. V tem postopku ni bilo stroškov.

Obrazložitev

Pripravljavec plana, Občina Bled, Cesta svobode 13, 4260 Bled, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3503-0003/2022-40, z dne 25. 4. 2024, in dopolnitev vloge, prejeto 7. 5. 2024, za izdajo mnenja po 118. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za spremembe in dopolnitve št. 6 Občinskega prostorskega načrta občine Bled (v nadaljnjem besedilu SD OPN 6).

Vlogi je bilo priloženo naslednje gradivo:

- Spremembe in dopolnitve Občinskega prostorskega načrta občine Bled (SD6 OPN), Gradivo za pridobitev mnenja ZRSVN in o CPVO (Občina Bled, marec 2024);

- Izdelava poročila o prostorskem razvoju občine Bled, Strokovne podlage za SD OPN Občine Bled (LUZ d.d., št. projekta 9071, november 2023);

- mnenje Zavoda RS za varstvo narave, št. 3563-0186/2024-5, z dne 20. 5. 2024.

Ministrstvo je v postopku, prejelo mnenja nosilcev urejanja prostora po Uredbi o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih), in sicer:

- mnenje Ministrstva za kulturo, št. 3501-41/2024-3360-8, z dne 5. 6. 2024;

- mnenje Ministrstva za kmetijstvo, gozdarstvo in prehrano s področja kmetijstva, št. 3502-36/2024/5, z dne 16. 5. 2024;

- mnenje Ministrstva za kmetijstvo, gozdarstvo in prehrano s področja gozdarstva in lovstva, št. 3401-47/2006/92, z dne 8. 7. 2024.

Po 118. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPN ne načrtujejo prostorske ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s četrtim odstavkom 118. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da SD OPN 6 obsega spremembe strateškega in izvedbenega dela, strateški del se preimenuje v občinski prostorski plan, izvedbeni pa v občinski prostorski načrt. Spremembe se nanašajo na: spremembe osnovne in podrobnejše namenske rabe prostora, vključno s spremembami primarne rabe v območja stavbnih zemljišč in izvzemi stavbnih zemljišč zaradi sprememb v osnovno namensko rabo ter spremembami gozdnih zemljišč v kmetijska; novelacijo strateških usmeritev prostorskega razvoja, vključno s preciziranjem ciljev le tega; določitvijo omrežij naselij, gospodarske javne infrastrukture, zelenega sistema in družbene infrastrukture; določitvijo prednostnih območij za razvoj dejavnosti ter območij urbanističnih in krajinske zasnove. S SD OPN 6 se spreminjajo tudi prostorski izvedbeni pogoji, enote urejanja prostora in načini urejanja v posameznih enotah urejanja prostora. Spremembe izhajajo iz novih investicijskih namer občine (pobude investitorjev in občanov), uskladitev razvojnih in varstvenih interesov v prostoru, iz tehničnih zahtev za prilagoditev kartografije na nove geodetske podlage ter uskladitve vsebin s področnimi predpisi.

Na podlagi predloženih podatkov ministrstvo ne more natančno ugotoviti, ali je za SD OPN 6 treba izvesti presojo vplivov na okolje po določbah 89. člena Zakona o varstvu okolje (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju ZVO-2) in Uredbo o posegih v okolje, za katere je treba izvesti presojo vplivov na okolje (Uradni list RS, št. 51/2014, 57/15, 26/17, 105/20 in 44/22 – ZVO-2, v nadaljnjem besedilu PVO uredba).

Pripravljavec plana je na ministrstvo posredoval mnenje Zavoda RS za varstvo narave. Zavod RS za varstvo narave (v nadaljevanju ZRSVN) je v mnenju, št. 3563-0186/2024-5, z dne 20. 5. 2024 ugotovil, da SD OPN 6 in njegov daljinski vpliv sega v naslednja varovana območja:

- posebni varstveni območji (območja Natura 2000) Julijci (SPA, SI5000019) in Berje – Zasip (SAC, SI3000334), določeni z Uredbo o posebnih varstvenih območjih (območjih Natura 2000) (Uradni list RS, št. 49/04, 110/04, 59/07, 43/08, 8/12, 33/13, 35/13 – popr., 39/13 – odl.US, 3/14, 21/16 in 47/18) ter

- zavarovana območja: Triglavski narodni park (Zakon o Triglavskem narodnem parku, Uradni list RS, št. 52/10, 46/14 – ZON-C, 60/17, 82/20 in 18/23-ZDU-1O) in naravne spomenike Povirje pri Piškovici, Močvirje pri Podhomu, Povirje v Lisicah in Mlaka v vasi Selo (Odlok o razglasitvi povirij, močvirij in rastišč redkih rastlin v občini Bled, Uradni list RS, št. 90/1999), Blejski grad in Straža nad Blejskim jezerom (Odločba o zavarovanju Blejskega gradu in hriba Straža nad Blejskim jezerom, Uradni list LRS, št. 48/1955) in Blejski otok (Odločba o zavarovanju Blejskega otoka, Uradni list LRS, št. 29/1949).

ZRSVN meni, da bo SD OPN 6, glede na vrsto posegov, načrtovanih znotraj navedenih varovanih območij ter ob upoštevanju varstvenih ciljev, zaradi katerih so bila ta območja opredeljena, pomembno vplival na varovana območja. ZRSVN zato meni, da je za SD OPN 6 treba izvesti presojo sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON). Glede na to, da pripravljavec plana v predmetno gradivo še ni vključil vseh pobud, ZRSVN opozarja, da je presojo sprejemljivosti treba izvesti tudi za druga varovana območja, na katera bodo dodatne pobude segale ali vplivale. Z ugotovitvami iz mnenja ZRSVN se strinja tudi ministrstvo.

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih prejelo mnenja Ministrstva za kulturo ter Ministrstva za kmetijstvo, gozdarstvo in prehrano s področja kmetijstva in s področja gozdarstva in lovstva. Mnenja so nosilci urejanja prostora poslali tudi pripravljavcu plana.

Ministrstvo za kulturo je v mnenju navedlo, da se v gradivu obravnavane pobude nanašajo na celotno območje občine Bled, da je obseg enot kulturne dediščine v občini velik, prav tako številčnost pobud, zato posledično ocenjuje, da bo vpliv na kulturno dediščino pomemben. Ministrstvo meni, da obstaja velika verjetnost pomembnejših vplivov SD OPN 6 na kulturno dediščino, zato meni, da je treba izvesti strateško presojo vplivov na kulturno dediščino. Ministrstvo za kulturo meni tudi, da v primeru, da se s SD OPN 6 načrtujejo tudi posegi v okolje, za katere je treba izvesti presojo vplivov na okolje na podlagi PVO uredbe, obstaja verjetnost pomembnejših vplivov izvedbe plana na arheološke ostaline.

Ministrstvo za kmetijstvo, gozdarstvo in prehrano je podalo mnenje s področja kmetijstva, št. 3502-36/2024/5, z dne 16. 5. 2024. V mnenju je navedlo, da za SD OPN 6 z vidika varstva kmetijskih zemljišč celovite presoje vplivov na okolje ni treba izvesti. Ministrstvo za kmetijstvo, gozdarstvo in prehrano bo vplive na kmetijska zemljišča preverilo v postopku priprave SD OPN 6.

Ministrstvo za kmetijstvo, gozdarstvo in prehrano je podalo tudi mnenje s področja gozdarstva in lovstva, št. 3401-47/2006/92, z dne 8. 7. 2024. V njem je navedlo, da SD OPN 6 ni usklajen s splošnimi smernicami s področja gozdarstva in lovstva, saj posega v varovalne gozdove, določene z Uredbo o varovalnih gozdovih in gozdovih s posebnim namenom (Uradni list RS, št. 88/05, 56/07, 29/09, 91/10, 1/13, 39/15 in 191/20) in v gozdove s poudarjenimi funkcijami gozda na prvi stopnji, kjer spremembe namenske rabe prostora niso dovoljene. Skladno z navedenim Ministrstvo za kmetijstvo, gozdarstvo in prehrano meni, da je za SD OPN 6 treba izvesti celovito presojo vplivov na okolje.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- S SD OPN 6 se načrtuje sprememba strateškega in izvedbenega dela prostorskega akta s spremembo osnovne in podrobnejše namenske rabe prostora zaradi novih investicijskih namer, z zagotavljanjem usklajevana razvojnih in varstvenih interesov, uskladitvijo vsebin s področnimi predpisi ter izvedbo tehničnih prilagoditev na nove geodetske podlage.

- Na podlagi javno dostopnih podatkov (vir: ARSO, Atlas okolja) SD OPN 6 sega na območje celotne občine in posledično zadeva več naravnih vrednot (zlasti Blejsko jezero (Id. št. 11), Blejski otok (Id. št. 10), Bled – grajski hrib (Id. št. 4921), Jelovica – planota (Id. št. 5431), Pokljuka – planota (Id. št. 5430), Sava Bohinjka (Id. št. 267), Sava Dolinka s pritoki do sotočja s Savo Bohinjko (Id. št. 268), Straža na Bledu – parkovni gozd (Id. št. 304), Straža – nahajališče fosilov (Id. št. 5294) in druge) in ekološko pomembnih območij, določenih z Uredbo o ekološko pomembnih območjih, objavljeno v Uradnem listu RS, št. 48/04, 33/13, 99/13 in 47/18 (zlasti Julijske Alpe (ID 21100), Sava Bohinjka z Mostnico in Ribnico (ID 26400), Ratitovec – Jelovica (ID 21400), Sava Bohinjka in Sava Dolinka – širše območje (ID 25300) in druga). Ministrstvo zato ocenjuje, da bodo z izvedbo SDOPN 6 nastali pomembni vplivi na naravne vrednote in biotsko raznovrstnost.

- SD OPN 6 posega na območja, ki so kot varovalni gozd določene z Uredbo o varovalnih gozdovih in gozdovih s posebnim namenom (Uradni list RS, št. 88/05, 56/07, 29/09, 91/10, 1/13, 39/15 in 191/20) in na gozdove s poudarjenimi funkcijami gozda na prvi stopnji, zato obstaja verjetnost pomembnejših vplivov plana na gozd in gozdni prostor, kar je v mnenju s področja gozdarstva in lovstva ugotovilo tudi Ministrstvo za kmetijstvo, gozdarstvo in prehrano. Ministrstvo se z ugotovitvami iz mnenja Ministrstva za kmetijstvo gozdarstvo in prehrano strinja.

- Na podlagi javno dostopnih podatkov (vir: Ministrstvo za kulturo, GisKD pregledovalnik) SD OPN 6 zadeva številna območja in objekte kulturne dediščine, ki so nacionalnega pomena, je pričakovati pomemben vpliv plana na kulturno dediščino, kar je v mnenju ugotovilo tudi Ministrstvo za kulturo.

- Na podlagi javno dostopnih podatkov (vir: Direkcija RS za vode, Atlas voda) na območju SD OPN 6 ni vodovarstvenih območij, je pa pretežni del območja občine potencialno erozijsko ogrožen (običajni in zahtevni zaščitni ukrepi). Območje prepredajo številni vodotoki, območje ob Savi Bohinjki je poplavno ogroženo (opozorilna karta poplav – zelo redke poplave). Zaradi navedenega ter glede na podane pobude, je pričakovati pomembne vplive na področje upravljanja z vodami. Zaradi intenziviranja izrabe prostora in pozidanosti območja se bo povečal tudi odtok padavinske vode z urbanih površin.

- Zaradi številnih pobud in intenziviranja rabe prostora bodo lahko nastali pomembni vplivi na zdravje ljudi, zlasti zaradi povečanja porabe in emisij v vode, hrupa, onesnaženosti zraka. Prav tako bodo lahko zaradi prepleta različnih dejavnosti in zaradi širitev njihovih območij nastali kumulativni vplivi obstoječih in načrtovanih prostorskih ureditev.

Ministrstvo na podlagi gradiva, prejetih mnenj, javno dostopnih podatkov, lastnih ugotovitev in meril iz 2. člena Uredbe o merilih meni, da bo imela izvedba SD OPN 6 pomembnejše vplive na okolje.

V skladu z zgoraj navedenim je ministrstvo ugotovilo, da je za SD OPN 6 treba izvesti celovito presojo vplivov na okolje po določilih 118. člena ZUreP-3. V okviru postopka je treba izvesti tudi presojo sprejemljivosti vplivov izvedbe plana na varovana območja narave po 101. členu ZON.

Pripravila:

Mojca Lenardič dr. Tanja Pucelj Vidović

Podsekretarka Vodja Sektorja za okoljske presoje

Vročiti (elektronsko):

- Občina Bled, obcina@bled.si

V vednost (elektronsko):

- Ministrstvo za naravne vire in prostor, Direktorat za prostor in graditev, gp.mnvp@gov.si

- Zavod RS za varstvo narave, OE Kranj, zrsvn.oekr@zrsvn.si

- Ministrstvo za kulturo, Direktorat za kulturno dediščino, gp.mk@gov.si

- Ministrstvo za kmetijstvo, gozdarstvo in prehrano, Direktorat za kmetijstvo, gp.mkgp@gov.si

- Ministrstvo za kmetijstvo, gozdarstvo in prehrano, Direktorat za gozdarstvo in lovstvo, gp.mkgp@gov.si